
      FORORD

      
         
            Helt siden Carl Lumholtz i sin ungdom førte sitt eventyrlige liv blandt Queenslands
                  innfødte, var det hans varmeste ønske å utforske Ny-Guinea, det forjettede land for
                  alle som elsker natur og samtidig nærer den ærgjerrighet å ville utforske nytt land.
                  Men over en menneskealder gikk hen med andre foretagender – bl. a. de berømte Mexico-ferder
                  – før han kunde tenke på å gjøre alvor av sine planer om en ferd til Ny-Guinea. Endelig
                  i 1913 så det ut som om han skulde nå sine ønskers mål. Med støtte av Kongen og Dronningen,
                  Norsk Geografisk Selskap, The Royal Geographical Society of London og Koninklijk Nederlandsche
                  Aardrijkskundig Genaatschap og en rekke private hadde han skaffet de nødvendige midler
                  til en ekspedisjon, og sommeren 1914 stod han i ferd med å begi sig til hollandsk
                  Ny-Guinea efter først å ha besøkt Nordøst-Borneo for å hverve de nødvendige dajakker.
                  – Da brøt Verdenskrigen ut, og hans planer blev tilintetgjort.

            Generalguvernøren over hollandsk Ostindia var nu ute av stand til å gi ham militæreskorte
                  og annen hjelp, som var nødvendig til utførelsen av hans plan, og han rådet ham til
                  å avvente en gunstigere leilighet. Lumholtz måtte bøie sig for nødvendigheten, men
                  kastet ikke tiden bort. Efter et kortere besøk i India, besluttet han å foreta en
                  ekspedisjon gjennem Central-Borneo, hvor det ennu var store trakter som var ukjent
                  for utenverdenen. Planen blev senere utvidet til også å omfatte andre deler av Borneo,
                  og størsteparten av årene 1915–17 tilbragte han med undersøkelser bland tde derboende
                  stammer. Sine oplevelser på denne meget interessante ekspedisjon er det han forteller
                  om i nærværende bok.

         

      

   
      FØRSTE KAPITEL

      
         
            Jeg var blitt ferdig med viktige forretninger i New York og bestemte mig i en fart
                  til å ta til Kanada for å få hurtigtoget over til Vancouver. Det var siste tog som
                  hadde forbindelse med Kanada-Stillehavsdamperen til Hong-Kong, og greide jeg det var
                  det tre uker spart.

            De sa jeg hadde et par timer å løpe på, da jeg startet om morgenen for Montreal, så
                  der skulde ikke være tvil om at jeg klarte det, hvis der ikke skulde inntreffe noe
                  særlig med vårt nordgående tog, – men det var akkurat det som skjedde. Det blev noe
                  galt med bremsen, så de måtte stanse og reparere, – det tok til å skumre, og det så
                  tvilsomt ut.

            Konduktør og underkonduktør som visste at jeg hadde gjennemgangsbillett til Hong-Kong
                  gjorde alt hvad der stod i deres makt for å hjelpe mig. Der blev telegrafert for å
                  få ekspress-toget, – Imperial Limited Express –, til å vente på en mann som reiser
                  førsteklasse, og til tollboden, og efter en vogn og fire bærere som skulde møte op
                  ved min ankomst. Under-konduktøren fortalte alle og enhver om passasjeren med den
                  lange reisen, lokomotivføreren lot sig bevege til å sette farten op, og passasjerene
                  blev interessert. En lang kanadier kom hen til mig og uttalte sin tro på at jeg kunde
                  nå toget, og selv om det var gått var det et annet litt senere som jeg kunde ta det
                  igjen med. «Jeg skal hjelpe Dem.»

            Da vi nærmet oss Montreal var det ennu tolv minutter igjen, lysene inne i byen kom
                  på nært hold, og en av mine reisefeller forsikret nettop at mine chanser var gode,
                  da toget plutselig stoppet, – broen stod åpen for et skib som skulde gjennem. Ti minutter
                  tapt.

            Jeg besluttet, om det skulde bli nødvendig, å ofre to bokser med honning som jeg hadde
                  kjøpt i siste øieblikk, – honning og vann er min sedvanlige drikk på mine ekspedisjoner.
                  De veide 90 kilo, men de var pent innpakket i papir og hadde fått stå på den ene siden
                  av inngangen til Pullmanvognen. De var en betydningsfull del av mitt utstyr, men kanskje
                  vi måtte skilles allikevel.

            I samme nu som dørene blev slått op, stod de fire bærere der og sa at Imperial Limited
                  ventet. Min bagasje, honningen innbefattet, blev hivd over på en svær kjerre, og så
                  fort vi kunde løp vi til bagasjerummet på tollboden, hvor vedkommende funksjonær ekspederte
                  oss i en fart.

            Mens kolliene lynsnart blev innlastet i tre drosjer kom plutselig en mann styrtende:
                  «Der fakket vi Dem!» ropte han. «Jeg er reporter for «The Star». Jeg skulde vite hvem
                  den mannen er som får Imperial Limited til å vente!» Øieblikket var ikke det heldigste
                  for et intervju, men jeg innbød ham til å stige op i min drosje, og i de to-tre minutter
                  det tok å kjøre til stasjonen blev der anledning til å forklare sig:

            Jeg var på veien til Ny-Guinea. Det var en norsk ekspedisjon med støtte av tre geografiske
                  selskaper. En geolog og en botaniker fra Norge vilde forhåpentlig slutte sig til mig
                  neste år i Batavia for å ta del i denne ekspedisjon til en av de minst kjente kanter
                  av jordkloden.

            «Hvad venter De å finne der?» spurte han akkurat idet vi stanset.

            Bærerne utenfor stasjonen sa at Imperial Limited var gått, det hadde ventet i femten
                  minutter. Avismannen allierte sig øieblikkelig med min kanadiske venn, og begge var
                  de like bestemt på at jeg skulde ta igjen toget, hvordan det så skulde skje. Først
                  drog vi på jakt efter stasjonsmesteren, vi hadde et håp om at det gjennem ham kunde
                  skaffes tillatelse til å stanse toget underveis. Vi fant ham i løpet av noen minutter,
                  men han prøvde forgjeves å få fatt i noen av myndighetene i Kanada-Stillehavs-Kompaniet
                  i telefonen. Mine to venner stod ved siden av ham for å holde hans interesse på høidepunktet,
                  men han fikk ingen forbindelse. Stasjonen så stille og forlatt ut, klokken var over
                  ti, og på den tid av aftenen var det lite håp om å treffe noen av dem.

            Imens hadde jeg bagasjen klar til å hive den ombord i 10,30-ekspressen, som var min
                  eneste chanse hvis Imperial Limited kunde bli stoppet. De tre menn var utrettelige,
                  men til slutt, to-tre minutter før ekspressen skulde gå, kom de settende i en fart.
                  «De får prøve med dette toget til North Bay, De er der halv ti imorgen tidlig. Der
                  kniper De hurtigtoget, og hvis ikke så kan De reise tilbake hit.» Jeg hadde inntrykk
                  av at der kanskje var en svak mulighet for at det vilde lykkes de tre å få tillatelsen,
                  men jeg hadde ikke tid til å tenke. Toget stod klar til å avgå, og i en fart blev
                  bagasjen slengt inn på plattformen på vognen. Et hastig farvel tok jeg med mine tre
                  venner og takket dem for alt det besvær de hadde gjort sig. «De når toget!» ropte
                  reporteren med en høist opmuntrende sikkerhet.

            «Men hvad venter De å finne i Ny-Guinea?» skrek han plutselig, mens jeg sprang op
                  på toget som alt var i gang.

            Jeg falt i søvn med den forvissning at i verste fall var jeg tilbake i Montreal om
                  halvannen dag.

            Klokken 6,30 om morgenen blev jeg vekket av stemmen til oppasseren. «Toget venter
                  på Dem, sir,» sa han mens han rullet op gardinet. Det var virkelig Imperial Express!
                  De store røde vognene stod stille i den tidlige morgensol. På noen minutter var jeg
                  klædd, og aldri har jeg med større tilfredshet betalt en porter hans drikkepenger.

            Stasjonen var Chalk River, og toget hadde ventet i 40 minutter. For en følelse å vite
                  at alt mitt var vel ombord. Tid og penger hadde jeg spart, og en interessant reise
                  tvers over hele kontinentet hadde jeg foran mig. Og da jeg hadde arrangert mig, spiste
                  jeg min frokost mens vi jaget frem gjennem et inntagende bakket landskap, mellem smilende
                  hvite bjerketrær og lønnetrærne med sitt praktfulle høstløv med et mer intenst rødt
                  enn man får se det utenfor Nord-Amerika. Havregrøten var ualmindelig vellaget, – opvarteren
                  antydet at kokken var pariser. Han har i hvert fall sannsynligvis vært av fransk avstamning.

            Fire dager efter ankom vi til Vancouver, og der skrev jeg til de tre herrer i Montreal
                  og takket dem for hjelpen. Som adresse brukte jeg «The Star». Jeg kjente ikke deres
                  navn, men det var ikke første gang jeg måtte tenke på en uttalelse av Darwin i beretningen
                  om hans reiser rundt jorden, om «hvor mange virkelig godhjertete mennesker det er,
                  som han (den reisende) aldri før har hatt og aldri siden vil få noen ytterligere forbindelse
                  med, men som er villig til å yde ham den mest uinteresserte hjelp.»

            Tidlig om morgenen 19. oktober (1913) så vi de første japanske fiskerbåter. Sjøen
                  var grønn, og en slags disighet i luften, som alltid forekommer en eiendommelig for
                  Japan, forlenet det hele med et visst kunstnerisk skjær. I et strålende, nesten stille
                  vær drog vi langs Nippons kyst. Da vi styrte inn i bukten ved Yokohama gikk solen
                  ned over et landskap som var en virkeliggjørelse av alle ens forutfattede forestillinger
                  om landets skjønnhet. På den ene side lave åser med rekker av maleriske nåletrær,
                  nettop som vi kjenner dem fra japanske billed-trykk, mens i bakgrunnen mot vest Fuji
                  løftet sin topp nesten 4000 meter over havets overflate. Vi dampet inn i absolutt
                  stille, mens den lange skumring blev enda lenger under den strålende aftenrødme i
                  vest.

            Jeg benyttet mig av adgangen til å gå fra damperen her og komme ombord igjen i Kobe,
                  og da jeg hadde fått nyttige råd av Cook’s representant som kom ombord, drog jeg straks
                  i land. Jeg praiet en rickshaw og blev overrasket ved å høre at mannen snakket ganske
                  bra engelsk. Han travet uten stans i tyve minutter, til jernbanestasjonen, hvor jeg
                  kom i god tid til toget vestover, og ved daggry var jeg parat til å betrakte det skjønne
                  land som vi reiste gjennem. Jeg hadde ikke proviantert for frokost, men en av mine
                  reisefeller var så høflig å by mig bekkasiner og skinke, som smakte ualmindelig godt.

            Om morgenen kom jeg til Kioto, de mange templers by, og fant Kioto hotell tilfredsstillende.
                  Jeg skal ikke forsøke å skildre i enkeltheter fortryllelsen ved de to dager jeg tilbragte
                  her, hvor man ennu kan se noe av det gamle Japan. I Kobe, Nagasaki og andre byer som
                  er utsatt for strømmen av reisende er vestens innflytelse overalt merkbar, og innbyggerne
                  er av den grunn mindre tiltalende. Efter alt man har hørt og lest om dette lands charme
                  er man tilbøielig til å tro at beretningene er overdrevne, men så vidt som min korte
                  erfaring i Japan strekker sig er det det skjønneste og interessanteste land jeg har
                  besøkt, og jeg håper å bli bedre kjent med det siden i verden.

            Det hos japanerne som gjorde dypest inntrykk på mig, var at de alle sammen er så virksomme,
                  sunde og sterke, og deres optreden så korrekt, selv jevne folk bukker for hverandre,
                  og mange unge mennesker hilste på mig på gaten. Den uendelige variasjon i butikkene
                  er bemerkelsesverdig. Interessant er det å se damperne ta inn kull i japanske havner,
                  med kurver som blir langet fra den ene til den annen. Hundreder av kvinner og menn
                  er med i det, og de kommer sirlig klædd til dette skitne arbeide, kvinnene med rene
                  hvite tørklær på hodet. De like grøfter på ris-markene ser ut som de var anlagt av
                  ingeniører, og selv deres knipper med ved er pent knyttet.

            Det første av de mange templer jeg besøkte i Kioto var Chion-in, som ligger på en
                  høide ved foten av en vakker skogklædd ås. Den lille sjø på baksiden av dette eiendommelige
                  byggverk, den fredfylte atmosfære, solskinnet og fuglenes sang, det hele ensemble
                  var ubeskrivelig skjønt. På veien tilbake til hotellet kom jeg forbi en kristen kirke,
                  og jeg følte mig beskjemmet over den uskjønne arkitektur, i den sedvanlige konventionelle
                  stil, av sten med hvitkalkete murer, hård og utiltrekkende. Aldri har jeg vært blandt
                  et folk så nær ved naturen, forbausende intelligent, vennligsinnet, og det mest estetiske
                  av alle folkeslag på vår klode.

            På reisen videre er det anledning til å se Shanghai, Hong-Kong, og til slutt Singapore,
                  denne betydningsfulle havneby på den malaiiske halvøi. Singapore med sine grønne plener
                  og trær har et behagelig, skjønt fuktig klima, kjøligere enn Batavias, – ganske tiltalende,
                  skjønt det er så nær ekvator. Det er en tilfredsstillelse å vite om ét sted hvor de
                  innfødte raser har det bra i konkurransen med de hvite, – ikke bare kineserne som
                  har opnådd makt og innflytelse her, men også malaiene, innfødte fra India, arabere
                  o. s. v. De kinesiske rickshaw-menn her er fremragende fysisk utrustet, og deres dyktighet
                  gjør det til et meget behagelig fremkomstmiddel. En fornøielse er det å følge deres
                  atletiske bevegelser og lange, lette skritt, det var nesten som de fløi. Noen av dem
                  distanserer vognene. De er muntre som store barn, og er av naturen avholdsfolk, men
                  de slåss undertiden sig imellem om penger.

            Efter å ha sikret mig en kinesisk fotograf og en øvd innfødt samler av zoologiske
                  gjenstander gikk jeg ombord i den utmerkede hollandske damper Rumphius for Batavia, hvor jeg ankom 10. november (1913). Det første som måtte gjøres var
                  å søke audiens hos generalguvernøren for Nederlandsk India som sedvanligvis opholder
                  sig i Buitenzorg, stedet for de verdensberømte botaniske haver. Det er en times hurtigtogs-reise
                  fra Batavia, og har et meget behageligere klima, skjønt det bare ligger 265 meter
                  høiere. Slottet som ligger i den botaniske have har en ualmindelig tiltalende beliggenhet,
                  og dets indre er lyst, svalt og statelig. Hans ekscellense, A. W. F. Idenburg, gav
                  særdeles forekommende de nødvendige ordrer til fremme av min planlagte ekspedisjon
                  til Ny-Guinea, og da det var nødvendig for mig først å dra til Hollandsk Borneo for
                  å skaffe mig et dajakk-mannskap gav han mig en anbefaling til residenten for syd-
                  og øst-distriktet.

            I de få dager jeg opholdt mig i Buitenzorg var den botaniske have mig en kilde til
                  alltid ny glede. Det var i siste halvdel av november og altså langt inn i regntiden.
                  Hver eftermiddag kom der sedvanligvis noen regnbyger, men morgenen, helt til kl. 11,
                  var alltid som en vårdag, bare i en enda herligere skikkelse enn i den tempererte
                  sone. Det var som om plante- og dyreliv frydet sig i lys-glansen og den friske svalhet
                  i dagens første timer. Efter middagens stillhet og varme kan der komme voldsomme kortvarige
                  tordenvær, men aftenene er i almindelighet vakre. Folk går forresten gjerne tidlig
                  til ro her. I tropene merker man tydeligere enn annensteds hvordan en enkelt dag omfatter
                  alle ledd og momenter i ens hele liv, – vår, sommer, og høst hver dag, som i et år
                  eller i en levetid. Australiere og amerikanere som hvert år besøker Java, gjør sig
                  skyldig i en stor misforståelse ved å velge den tørre årstid, april til juli, til
                  sine reiser. Riktignok slipper man da å bli besværet av regn, men på den annen side
                  er heten sterkere, landet blir tørt og mister, også for de botaniske havers vedkommende,
                  meget av sin tiltrekning.

            Jeg besluttet å ta jernbanen til Soerabaia, hvor dampbåtsforbindelsen med Borneo er,
                  det vilde gi mig anledning til å se Java, og det sparte tid. Efter tolv timers hurtigtogsfart
                  stanser toget for natten ved Djokjakarta hvor der er et godt hotell. Vi er nu i et
                  strøk som før var hovedsetet for buddhismen på Java. Det verdensberømte minnesmerke
                  Boro Budur finnes i naboskapet mot nord i distriktet Kedu, og med bil kan man med
                  letthet ta en tur dit på en dag, men for dem som kan anvende mer tid på denne interessante
                  utflukt er tilfredsstillende logi å få i et lite hotell i nærheten. Regjeringen har
                  i de senere år på en heldig måte restaurert dette storslagne gamle byggverk som i
                  sin basis danner et kvadrat hvor sidens lengde er 150 meter, og som er over 30 meter
                  høit. Ved første blikk ser det ikke så stort ut som man hadde tenkt sig, men når man
                  går inn i første galleri blir man slått av bygningens monumentale storhet og enestående
                  skjønnhet.

            Reist av granitt på en liten høide består den av tolv terrasser som løfter sig over
                  hverandre med trapper mellem. Den øverste terrasse, som er femten meter i tverrsnitt,
                  har en kuppel. Hvert galleri er omgitt av en mur som er prydet med nisjer i vakre
                  innfatninger, hver av dem med en buddha i legemsstørrelse, med korslagte ben og fotsålene
                  vendt nedad. Der er 432 nisjer, og av dette store antall statuer av den berømte religionsstifter
                  er det sannsynligvis stedet har fått sitt navn, Boro Budur = Bara Buddha, buddhaer
                  uten tall.

            Der er ikke mindre enn 1600 bas-relieffer, vakre utskårne arbeider i hård sten, som
                  for det meste fremstiller scener av Buddhas liv, – og som, efter hvad Wallace sier,
                  «har en lengde av henimot 3 miles (ca. 5 kilometer). Summen av menneskelig arbeide
                  og dyktighet som er anvendt på Egyptens store pyramider synker ned til det betydningsløse,
                  sammenlignet med det som har vært utkrevd for å fullende dette utmeislede fjell-tempel
                  i det indre Java.» Det skriver sig fra det åttende eller niende århundre efter Kristus,
                  og i virkeligheten er det ikke et tempel, men en såkalt dagoba, innvidd til å opbevare
                  buddhistiske hellige relikvier, som blev nedlagt i kuppelen, dens fornemste del. I
                  den vakre eftermiddags-belysning var vandringen gjennem galleriene særlig virkningsfull.
                  Man har herfra en skjønn og vidstrakt utsikt over et fredfylt landskap, og under mitt
                  besøk der la en vulkan med sin røk langt borte et malerisk trekk til billedet. I naboskapet
                  er der et annet edelt hinduisk byggverk, det såkalte Menduts tempel, inne i hvilket
                  det finnes en stor og eiendommelig Buddha som sitter på en stol, med benene hengende
                  ned. Skikkelsen er naken, og uttrykket i dens trekk er meget mildt.

            Reisen fra Djokjakarta til Soerabaia tar omtrent en halv dag, og reisen er behageligere
                  enn gårdsdagens, da rullingen av hurtigtoget på en smalsporet bane var nokså angripende.
                  Jeg nærer ingen tvil om at denne mangel snart vil bli bøtet på, for Java er ennu,
                  som en kjent englender sa for seksti år siden, «selve østens have, og kanskje overhodet
                  den rikeste, best dyrkede og best styrte trope-øi i verden.»

            Soerabaia er den store innskibningshavn for sukker, tobakk o. s. v., og et viktigere
                  handels-centrum enn Batavia. Dagen efter min ankomst startet jeg for Borneo, hvor
                  jeg aktet å begi mig til Kajan- eller Bulungan-elven i det nordøstlige. Jeg vilde
                  benytte mig av anledningen til å gjøre mig kjent med dette distrikt og de innfødte,
                  hvad der vilde forlenge min reise med noen måneder.

         

      

   
      ANNET KAPITEL

      
         
            Borneo er nestefter Grønland den største øi i verden, og størstedelen av den, det
                  sydlige og østlige, hører til Holland. I en nyere geologisk periode utgjorde øia,
                  som også Java og Sumatra, en del av Asia. Et blikk på kartet viser at Borneo er gjennemskåret
                  av elver som har sitt utspring nær ved hverandre i det centrale innland, og de største
                  av dem tilhører hollandsk territorium, – noen av dem seilbare for store damp-barkasser
                  på en strekning av 500 eller 600 kilometer. Den betydeligste fjellkjede går, stort
                  sett, fra nordost til sydvest, med en gjennemsnittshøide på kanskje en 1000 til 1500
                  meter, med høiere topper innimellem. Der er også fjellkjeder fra øst til vest. Resten
                  er uregelmessig bakket land, med lave, sumpete kyster. Det høieste fjell er Kinabalu
                  i nord, omkring 4500 meter over havet, og bestående av porfyrgranitt og vulkansk fjell.
                  Der er ingen aktive vulkaner. Hele øia er dekket med skog, fra kysten til fjelltoppene.

            Klimaet er fuktig og varmt og merkelig jevnt – i innlandet når termometeret sjelden
                  over 24° Celsius i skyggen. Regn er det rikelig av i det meste av året, – om natten
                  regner det undertiden uavlatelig, men en dag med uavbrutt øsregn forefalt ikke på
                  min to års reise. Det kommer i byger og varer i almindelighet en time eller to, da
                  det klarner så plutselig som det begynte, og innen en halv time er alt tørt igjen.
                  I det indre er der på grunn av de veldige jungler ingen vind, – undtagen i tordenvær,
                  som er sjeldne, – men ved kystene kan man ha stormvær i tiden både for nordost- og
                  sydvest-monsunen. Skjønt Borneo og centralfjellene på Ny-Guinea har den største regnmengde
                  i det Malaiiske arkipél, er der en utpreget tørr årstid som hovedsakelig gjør sig
                  gjeldende i april, mai og juni, men er mindre merkbar i de centrale strøk. Med hensyn
                  til fordelingen av regn og tørt vær blev der iakttatt noen forskjell på de to år,
                  og en plantasje-eier med adskillige års erfaring sydpå uttalte at det ene året ikke
                  ligner det andre. Til tross for den almindelige formodning om det motsatte er klimaet
                  på Borneo helt behagelig, og sannsynligvis mindre usundt enn i de fleste ekvatoriale
                  strøk, særlig i den centrale del hvor malaria er sjelden og heteblemmer ikke forekommer.

            Borneo har særdeles mange nyttige trær, særlig hårde tresorter. Kautsjuk er fremdeles
                  en inntektskilde for malaiene og dajakkene, og rotang-palmen og bambu, som de innfødtes
                  selve tilværelse er avhengig av, vokser overalt. Sago-palmen og en mengde verdifulle
                  ville frukter finnes også, som den bekjente durian, mangostein, lansat, rambutan,
                  og andre. Klimaet later til å være særlig egnet for frukt, – ananas og pomelo når
                  den høieste fullkommenhet her. Kokusnøttpalmen trives på øia. Borneo er berømt for
                  sine orkidéer, og de fleste arter av kannebærere (nepenthes) finnes her, – den største
                  av dem kan inneholde et par liter vann.

            Elefanter, rhinoceros, tapir, vilt hornkveg og mange andre slags av Asias mindre dyr
                  finnes på Borneo. Indiske tigrer er der ingen av, skjønt der er mange varieteter av
                  katteslekten, deriblandt den vakre felis nubulosa. Villsvin av mange arter gjennemstreifer junglen i mengdevis. Adskillige arter av
                  pattedyr er særegne for øia, – den lang-nesete ape (nasalis arvatus) er en av dem.
                  Der er over 550 arter av fugler, men der er ikke mange eksemplarer av hver art. Fasan-familien
                  er særlig praktfull i form og farve. Elvene og sjøen utenfor vrimler av fisk av mange
                  slags, som avgir en rikelig, om enn i almindelighet ikke velsmakende føde. Djelavat,
                  i smak ikke ulik laks, og salap, som jeg forefant, begge to i de øvre løp av elvene
                  Samba, Barito og Mahakam, er bemerkelsesverdige undtagelser.

            Borneos mineralske resurser er meget betydelige, kull, gull, jern, diamanter, tinn
                  og antimon, er av de mest verdifulle. Antrasittkull finnes ikke der i landet, det
                  som jo er godtgjort å skrive sig fra tertiærperioden. Gull er der overalt, men det
                  er ennu ikke funnet i tilstrekkelig mengde til at det lønner sig å utvinne. Tidligere
                  hadde de innfødte i det øvre Kotawaringin-distrikt å betale sultanen gull i skatt.
                  En grubeingeniør fortalte mig i Martarh, det betydeligste diamantfelt, kan man finne
                  gull, platina og diamanter under behandlingen av en enkelt vaske-panne.

            Øias samlede befolkning er antagelig 3 000 000. Med hensyn til sydlige og østlige
                  distrikt av hollandsk Borneo, – omtrent halvparten av øia, – som mine reiser omfattet,
                  gir folketellingsopgavene for 1914 med runde tall tilsammen 906 000 mennesker, hvorav
                  800 er europeere (470 menn og 330 kvinner), 86 000 kinesere, 817 000 dajakker og malaier,
                  og 2650 arabere og andre fremmede. Av disse mennesker bor ikke mindre enn 600 000
                  på et sammenligningsvis lite område av det sydøstlige, distriktene Oeloe Soengei og
                  Bandjermasin. De er nesten alle malaier, – bare 4000 eller 5000 tilhører dajakkene,
                  som antagelig ikke danner flertallet av de 217 000 som utgjør resten av den innfødte
                  befolkning i distriktet.

            På grunn av den hvite befolknings fåtallighet og de utilstrekkelige kommunikasjonsmidler,
                  som vesentlig er elvene, er Hollandsk Borneos hjelpekilder ennu i sin utviklings barndom.
                  Petroleums-industrien har nådd et betydelig omfang, men for de mineralske rikdommers
                  vedkommende er utviklingen neppe begynt. I 1917 blev en regjerings-kommisjon, særlig
                  med undersøkelser efter jern og gull for øie, utsendt for å utforske de mineralske
                  muligheter i Schwaner-fjellene. I det opskyllede (alluviale) land langs elvene er
                  der veldige fremtidsmuligheter for rasjonelt jordbruk, ved å rydde junglen hvor nu
                  malaiene og dajakkene driver sin primitive virksomhet med å plante ris i huller som
                  de lager med en spiss stokk.

            Borneos tidligste historie ligger i mørke. Ingenting er i så henseende å lære av de
                  nulevende barbariske innfødte som ikke har noen skrevne beretninger, og som bare for
                  enkeltes vedkommende har noen forestilling om øia som en geografisk enhet. Skjønt
                  kineserne hadde tidlig kjennskap til og handel med Borneo, synes det å være liten
                  tvil om at landet først blev kolonisert av hindu-javanesere fra Modjopahit, det betydeligste
                  av de forskjellige kongeriker som hinduene begynte å grunnlegge i de første århundreder
                  efter Kristus. Modjopahit omfattet landet omkring det nuværende Soerabaia på Øst-Java,
                  og det var lett å nå Borneo derfra, nutildags bare syvogtyve timers reise med dampbåt.
                  Disse første kolonister på Borneo bekjente sig til hinduismen og i noen utstrekning
                  til buddhismen. De grunnet en rekke små kongeriker, deriblandt Bandjermasin, Pasir
                  og Kutei, og Burnei på nordkysten. Men der kom en annen rase, malaiene, som med sine
                  omflakkende tilbøieligheter utstrakte sin innflytelse til kystlandene og begynte å
                  danne stater. Dernest viste Islam sig i Orienten og forandret forholdene. Arabere
                  omvendte Java med sverd i hånd og ødela, så langt de kunde rekke det, templer, monumenter
                  og statuer. Malaiene blev også muhammedanere, og Islams herredømme spredtes mer og
                  mindre over det Malaiiske arkipél. Med Modjopahits fall i 1478 forsvant det siste
                  spor av hindu-javanesisk innflytelse på Borneo.

            Malaiene oprettet sultanater med samme slags regjering som er sedvanlig hos muhammedanere,
                  bygget på undertrykkelse av de innfødte ved å opkreve avgifter av dem, med tillegg
                  av kamp og intriger og ikke-fremskritt. I tidens løp har malaiene ikke bare absorbert
                  hindu-javaneserne, men også i stor utstrekning bugi’erne, som hadde grunnlagt en stat
                  på vestkysten, og i vår tid trenger de gradvis tilbake dajakkene og absorberer dem
                  langsomt men sikkert. Kineserne har også spilt en fremtredende rolle i kolonisasjonen
                  av Borneo, de har tidlig anlagt gull- og diamantminer og oprettet handel, og skjønt
                  de til sine tider har vært ustyrlige, utgjør de nutildags et av hollenderne meget
                  skattet element i landets utvikling.

            Hvad den tid angår da européisk innflytelse kom til syne på Borneo, var det lille
                  sultanat Brunei i det nordlige det første som kom i kontakt med européere. Pigafetta
                  med de andre gjenlevende av Magellans ekspedisjon kom hit fra Molukkene i 1521 og
                  var den første som gav vestens verden beretning om det. Han kaller det «Bornei», som
                  senere med en liten forandring blev navnet på hele øia. Portugiserne som var på ferde
                  overalt oprettet tidlig handelsforbindelser med sultanatet. Siden Napoleonskrigene,
                  da de ostindiske kolonier blev gitt tilbake til Holland, har hollenderne gradvis utvidet
                  sitt herredømme på Borneo til å omfatte to tredjedeler av øia. På det øvrige område
                  har englenderne samlet sine interesser, og i 1906 blev den européiske okkupasjon av
                  Borneo fullendt. Fordelingen av territorium stiller sig omtrent så: Hollandsk Borneo
                  70 procent, Sarawak og Brunei 20 procent, Britisk Nord-Borneo 10 procent.

            For verden i det hele er Borneo visstnok best kjent gjennem den romantiske beretning
                  om James Brooke, han som blev rajah av Sarawak i 1841. Han hadde vært i det fjerne
                  østen, og dets fortryllelse sammen med en trang til å gjøre vel mot de innfødte drog
                  ham tilbake igjen. Efter å ha tatt avskjed fra sin stilling i det britiske ostindiske
                  kompanis armé bygget han sig en yacht på 140 tonn, øvde op sitt mannskap i Middelhavet
                  og satte så kursen for det Malaiiske arkipél I hans «Forslag til opdagelses-ekspedisjon
                  til det Asiatiske arkipél» fra 1838 finnes de ildnende ord som anslår en beslektet
                  streng i hver sann opdagers hjerte:

            «Fantasi hvisker til ærgjerrighet at der ennu er ukjente land som skulde bli funnet.
                  Si mig, vilde ikke en manns liv være vel brukt, – si mig, vilde det ikke være vel
                  ofret i et forsøk på å utforske slike strøk? Når jeg tenker på farer og død, tenker
                  jeg på dem bare fordi de vilde ta mig bort fra en sånn virkeplass for ærgjerrighet,
                  for energi, for kunnskap.»

            James Brook kom til Sarawak, hvor han blev en tid, målte op kysten og studerte folket.
                  Malaiiske sjørøvere gjorde det farlig å nærme sig landet i de dager, og mange skib
                  var blitt tatt og besetningene drept. Et av de kroniske oprør mot sultanen av Brunei
                  raste nettop da, og Brooke blev anmodet om å greie det, blev gjort til rajah, slo
                  oprørerne, renset elven for sjørøvere og fikk orden og ro.

            Skjønt det var muhammedansk lovgivning som var gjellende i Sarawak, blev der ryddet
                  op i de verste misbruk, som for eksempel dødsstraff for ekteskapelig utroskap, og
                  bare en bøtestraff for mord. Dajakkene som pleide å bli bedratt av malaiiske handelsmenn
                  og røvet av malaiiske høvdinger fikk lov å leve i fred. Både rajah Brooke og efter
                  ham hans nevø som regjerte i samme ånd, fulgte den politikk å anvende de innfødte
                  selv til å styre landet, og Sarawak kan i vår tid rose sig av å være et land hvor
                  de innfødtes interesser blir varetatt med større omhu enn minoritetens av den «høiere»
                  rase. Støttet til de innfødtes godvilje og med sikte på deres utvikling, har de to
                  hvite rajaher gjort et godt verk.

            Hollenderne med sine meget større besiddelser har på lignende måte påkalt de innfødte
                  høvdingers medvirkning. Deres styre er også i stor utstrekning patriarkalsk. De malaiiske
                  sultaner utøver sin makt under hollandsk kontroll og får sine inntekter gjennem regjeringen,
                  som har avskaffet mange misbruk. De hedenske stammer blir behandlet med megen rettferdighet.

            Så godt som Borneo utvilsomt blir administrert av europeerne, kunde man spørre om
                  ikke de innfødte blir så civilisert nu, at det er meningsløst å gjøre dem til gjenstand
                  for ekspedisjoner og studier. Men i et så vidstrakt land med så forholdsvis få hvite
                  menn er de innfødte i de fjernere strøk ennu meget lite påvirket av fremmed innflytelse.
                  De geografiske forhold spiller en betydelig rolle her. Gjennem de endeløse skoger
                  som dekker landet fra sjøen til fjelltoppene er elvene de eneste fremkomstveier, og
                  i de øvre løpene med stryk og fosser er det vanskelig og ofte farlig å reise. Skjønt
                  den etnologiske forskning har utrettet meget i det siste fjerdedels århundre, vil
                  Borneo ennu i årrekker være et fruktbart felt for forskning. Stammene er vanskelige
                  å klassifisere, og i hollandsk Borneo vil det utvilsomt bli funnet nye grupper. Murutene
                  i det nordlige som anvender overrisling av rismarkene og utviser fysiske forskjelligheter
                  fra de andre, er lite kjent ennu. Mange stammer i hollandsk Borneo er aldri blitt
                  studert. Så sent som i 1913 traff en amerikansk zoologisk samler, Harry C. Raven,
                  da han gjennemreiste halvøia som skyter frem på østkysten ved omkring 1° nordlig bredde,
                  på innfødte av Basap-stammen, som aldri hadde vært i berøring med hvite. Det Indiske
                  arkipél betegner et problem som ennu er langt fra løst, og heller ikke vites det hvem
                  de oprinnelige beboere av Borneo var, – negritos eller andre, og det står ennu til
                  bake å utforske hvilken rolle polynesiernes forfedre i tilfelle har spilt.

            Den almindelige teori har vært at malaiene bebor kystene og dajakkene det indre. Dette
                  er ikke helt korrekt, – øias raseproblemer er adskillig mer innviklet. Doktor A. C.
                  Haddon regner med fem hovedgrupper i Sarawak, Punan, Kenjah-Kajan, Iban eller sjø-dajakker,
                  malaier, og de øvrige stammer sammenfatter han under fellesnavnet klemantaner. Han
                  skjelner mellem to hovedraser, en dolichocephal og en brachycephal, og kaller den
                  første indonesisk, den andre protomalaiisk.

            Doktor A. W. Nieuwenhuis, som omkring slutten av forrige hundreår foretok inngående
                  undersøkelser i de øvre deler av Kapuas- og Mahakam-elvene og ved Apo Kayan, fant
                  at Ot-Danum, Bahau-Kenjah og Punan var tre forskjellige grupper i de strøk. Doktor
                  Kohlbrugge og doktor Haddon regner ot-danumene som indonesiere, og Kohlbrugge regner
                  også kenjaene og punanene hit. Doktor Hose og Mac Dougall, som i sitt verk «Pagan
                  tribes of Borneo» har ydet verdifulle bidrag til øias etnologi, har avgjørende godtgjort
                  at ibanene, sjø-dajakkene, er senere innvandrere, sannsynligvis fra bare to hundre
                  år siden, fra Sumatra, og er proto-malaier. De hevder den opfatning at kajanene har
                  bibragt kenjaene og andre stammer de viktigste elementer av den særegne kultur som
                  de nu er felles om.

            Malaiene var utvilsomt de første som brukte ordet dajakk som betegnelse for de innfødte
                  stammer, med undtagelse av nomadene, og både hollendere og englendere har godtatt
                  benevnelsen. Dette ord som viser sig i den senere del av det åttende århundre, er
                  avledet av et sarawak-ord, dayah, som betyr mann. Stammene kaller sig ikke dajakker,
                  og å bruke ordet som antropologisk betegnelse vilde være en utilstedelig generalisering.
                  Ordet er ikke desto mindre i den almindelige bevissthet kommet til å betegne alle
                  de innfødte på Borneo undtagen malaiene og de nomadiske folk, på samme måte som amerikanske
                  indianere betegner alle de stammer som er spredt over en hel verdensdel. Jeg vil allikevel
                  her for lettvinthets skyld benytte ordet i denne betydning, men å anvende det i jevn
                  almindelighet i antropologiske spørsmål vilde være likeså utilfredsstillende som om
                  man vilde beskrive en enkelt stamme i den nye verden bare som amerikanske indianere.

